Siener van Rensburg - Artikels deur FH Pretorius. (Oupa Baard) | Siener van Rensburg – Artikels deur F.H. Pretorius (Oupa Baard).
Ek blaai vanoggend op Elsa Muller se FB blad rond en kom so op die soveelste stelling af dat Koeberg se kernkragstasie gaan ontplof. (Niklaas Siener van Rensburg – Profeet van God https://www.facebook.com/groups/427103870673448/)
Die leser kan seker maar glo wat hy of sy wil, maar hierdie storie is nét so onwaar en vals soos die een oor die geelperskereën, of die een oor die ys wat smelt, die NVDLM, ensovoorts. Ons mense weet dit maar net nie, en baie van hulle wil ook nie, maar hulle is vir ‘n “ride gevat” wat vir niks terugstaan nie!
Maar in elk geval, ek gaan hierdie keer nie name noem nie, maar hier is wat ek raakgesien het vanoggend.
“… Ons sal uit die stad moet kom. Prieska toe; Siener het gese hy sien wit tente van Kaapstad tot in Prieska. My worries is oor Koeberg. En as die krag probleme begin, dan skuif ek. Wil nie hier wees as daai plek ontplof nie. …”
Nou, ek wil nie weer kommentaar lewer oor die mistastings rondom enige (SL) “onttrekkingsplanne” nie, en ook nie oor die spesifieke ligging van die wit tente nie. Dit gaan vir my eerder spesifiek oor die heeltemal onnodige vrese dat Koeberg sal ontplof.
Ek het ‘n baie goeie en dierbare vriend gehad met die naam Beyers van Niekerk (saliger). Hy was ‘n finansiële bemarkingspersoon wat uiteindelik na geologie oorgeslaan het, en wat ook later in sy lewe ‘n meestergraad in hierdie rigting aangepak het. Hy het dit voltooi en het my toe gevra om sy verhandeling na te sien vir taalkundige foute en dit voor te berei om gedruk te kan word.
Hy het egter baie siek geword en is ongelukkig oorlede voor ek hierdie projek kon voltooi en ek weet nie wat verder daarvan geword het nie. Soos dit gebeur het, het sy vriendin die geologiese kaarte waarop hierdie navorsing gebaseer is eenkant gehou en ek moet aanvaar dat sy die saak verder geneem het. Ek het in elk geval verstaan dat sy promoter die navorsing reeds op daardie stadium goedgekeur en aanvaar het.
My eie omstandighede het egter ten tyde van sy afsterwe ook heeltemal deurmekaar geloop en ek het in die proses kontak met die vriendin verloor. Sy het nie net verhuis nie, maar sy was self reeds besig om ernstig siek te word toe ek haar die laaste keer gesien het. Ek wou daarom nog heeltyd by UP gaan uitvind of hulle my kan sê wat hiervan geword het, want dit is vir my belangrik dat my vriend die volle krediet sal ontvang vir sy werk.
Wat vir my baie interessant is hier is dat ‘n boek van die bekende predikant, wyle dr. Willie Marais, duidelik ‘n baie groot rol in Beyers se oortuigings en motivering vir hierdie studie gespeel het. Ek het dikwels gewonder of dit nie selfs die werklike beginpunt van sy navorsing was nie. Hy het hierdie boek letterlik tydig en ontydig aan my voorgehou as die geestelike bewys vir sy fisiese geologiese aannames en bewyse.
Die titel van die boek is, ‘n Man van God Gestuur, en in hoofstuk 89 van die boek het dr. Marais ‘n visoen beskryf waarin hy gesien het dat Kaapstad onder die water verdwyn en Tafelberg ‘n eiland word. Hy het by navraag gesê dat dit as gevolg van ‘n geweldige sterk aardbewing sal gebeur. Die krisis sou egter afgeweer kan word as die mense van Kaapstad tot berou en inkeer kom. Die sleutel tot oorlewing vir ons volk en anderstalige vriende is dus nog steeds opregte verootmoediging voor ons Vader!
Die kern van Beyers se navorsing het spesifiek gehandel oor die voorkoms van interkontinentale breuke in die aardkors rondom Suid-Afrika en hoe dit ons kan raak as daar ‘n groot aardbewing sou kom. En volgens hom sal daar wel ‘n baie sterk aardbewing op die een of ander stadium hier voorkom. Die verwagte sterkte daarvan sal in die omgewing van M8.5 tot M9.0 wees!
Maar so loop daar ‘n baie groot breuk van Groenland af verby Ierland, deur die bog bo in Wes-Afrika en dan al langs die weskus af en uiteindelik draai dit in Koeberg se omgewing ooswaarts tot by DF Malan lughawe. Daar kom ‘n paar breuke op daardie punt bymekaar, waaronder ‘n (tweede) baie groot een van die suidpunt van Argentinië af. As daar ‘n groot genoeg aardbewing kom sal die skiereiland waarskynlik onder die water verdwyn en sal Tafelberg ‘n eiland word.
Beyers het selfs gepraat van ‘n tsunami van tot 200 meter hoog wat Kaapstad vanuit die suide sal tref as die verwagte groot aardbewing toeslaan. Dit skokgolwe langs die breuk vanaf Suid-Amerika af sal dit veroorsaak. ‘n Baie groot deel van die Boland sal dan waarskynlik ook onder die water wegraak. (Hierdie grootte aardbewings kom volgens hom in siklusse van 500 jaar voor, maar omdat ons nie weet wanneer dit laas gebeur het nie kan dit natuurlik enige tyd plaasvind.)
Tot sover dan die agtergrond van hierdie artikel soos dit Koeberg raak.
Die eerste belangrike punt hier is dat die voormalige NP regering besluit het dat die breuk van die noorde af ver genoeg aan die westekant van Koeberg verbyloop om die kernkragstasie veilig daar te kan bou. Die navorsing hieroor was egter baie swak en heeltemal oorhaastig gedoen. Die beplanners het geglo dat die naaste grens van die breuk aan Koeberg ongeveer 8 myl (13 km) wes van Koeberg in die see gelê het. Dit was egter ‘n fout, want ek haal aan wat wyle Beyers hieroor uitgesorteer het:
“… terwyl die heel westelike grens van hierdie seismiese verskuiwing slegs 4 km ter see geleë is. Dié groot skok kom as besef word dat die noordelike asook oostelike grense van hierdie seismiese gebied tot 11 km binnelands geleë is, en nie op see nie! …”
Dit beteken dus dat Koeberg kragsentrale amper in die middel van ‘n uiters onstabiele stuk aarde gebou is! ‘n Mens wonder hoe so iets so maklik verby ministeriële toestemming kon gekom het om gebou te kan word. Of hoef ons regtig te wonder hoe?
Die tweede punt is dat die kragstasie nie sal ontplof nie. Dit kán nie omdat dit nie ‘n kernbom is nie en die ergste wat kan gebeur is dat dit bloot onder die water sal verdwyn. Daar is ‘n baie groot verskil tussen ‘n kernbom en ‘n kernkragstasie en die twee is nie eers naastenby dieselfde ding nie. Die kernbrandstof wat die kragsentrale gebruik is nie naastenby sterk genoeg verryk om ‘n bom daarvan te kán maak nie. Daar is internasionale kernverdrae wat hierdie maatreël baie streng toepas, juis om te keer dat dit vir sulke doeleindes gebruik kan word.
Die derde punt is dat dit wel geweldige kern-besoedeling in die seewater sal veroorsaak, en dit wil ons natuurlik glad nie hê nie. Die stasie sal dus na ‘n veiliger staanplek verskuif moet word.
Moenie dat Snyman se ‘horror-stories‘ oor Siener se visioene u nog steeds bang maak nie! Ek sê weer: u hoef my seker nie te glo nie, maar weet in elk geval dat alles daarvan duimsuigstories is. Wat my wel verskriklik verontrus is dat alles hiervan net té perfek inpas by wat die NWO vir ons beplan om spontaan toevallig te kán wees!
Hou moed, ons sal veilig by Prieska uitkom, ten spyte van die mense en doemprofete wat die idee op allerhande maniere probeer besmet, of selfs vernietig.
Elsa Muller van die FB blad Niklaas Siener van Rensburg – Profeet van God vra: (https://www.facebook.com/groups/427103870673448/)
Iemand het gese die Sjinese gaan ‘n rol speel in dit wat voorlê, ek het gesê nee, nou wil iemand weet wie gaan wel ‘n rol speel.
Ja, hierdie is nogal ‘n tameletjie, want oppervlakkig gesien lyk dit of die mees moontlike antwoord hierop (vanuit die visoenêre opset gesien) glad nie kan rym met die werklikheid rondom ons nie. Dit is daarom baie belangrik om te verstaan dat ons tussen twee tydperke moet onderskei hier, naamlik die een vóór die verhaal begin en dan die deel wat daarna binne die verhaal as sulks afspeel. Ons kan letterlik van twee totaal en al verskillende stelle gebeure praat hier, en die uitstaande kenmerk van die huidige deel is dat dit deur die vrees en angs van onsekerheid gedryf word.
En ja, dit is juis op hierdie punt waar die skade van die valshede en baie duimsuigstories oor Siener se visioene al duideliker na vore begin kom. Ek wil nie ‘n lang storie hiervan maak nie, maar die skrywer A. Snyman moet in hierdie verband vir baie meer pa staan as wat die leser kan dink. Die bedrieglike en gedramatiseerde snert wat hy oor die jare oor Siener se visioene verkondig het, het ‘n angsneurose geskep wat gemaak het dat diep gelowige mense verander het in stukke dryfhout wat willoos op die golwe van die huidige situasie ronddryf. As ons Vader se Genade en Liefde vir hierdie volk nie so groot was nie was almal van hulle verlore! God het uitkoms en vryheid aan ons belowe deur die visoene wat Hy by monde van Siener Niklaas van Rensburg aan ons gegee het, maar waarom kan mense wat sê dat hulle Sy gelowige kinders is dit dan nie glo nie? Dit word deur ‘n verlammende vrees veroorsaak, en wat die visoene van Siener van Rensburg betref lê ek die skuld hiervoor volledig voor die deur van mnr. Snyman en sy medewerkers.
Ek wyk miskien ‘n bietjie af, maar ek sien dat beide Solidariteit (wat sekerlik die De Kerk Stigting sal insluit) en die Suidlanders hulself adverteer as die enigste logiese keuse vir die volgende regering ná die ANC. Mag die Here self ons beskerm en bewaar teen só ‘n katastrofe, want dit sal die ergste ding wees wat ons kan tref sedert genl. Louis Botha deur die (destydse) NWO leiers aan bewind geplaas is in Suid-Afrika! Wil die kiesers nie maar eerder hierdie keer ons Vader begin kans gee om beheer oor hierdie situasie te neem nie?
Maar goed, ons bevind onsself tans nog in die aanloop tot die visioenêre verhaal. Daar is geen visioene wat hierdie tydperk beskryf nie, en om die huidige gebeure te kan interpreteer en te verstaan is ons absoluut afhanklik van die inligting in die aanvangsgedeelte van die verhaal. My argument hiervoor is dat die huidige gebeure ‘n sekere neerslag in minstens die eerste deel van die visioenêre verhaal moet wys. As die Sjinese dan “oorneem” hier vóór die visioenêre verhaal begin sal die blanke groep beslis ‘n teiken word, en dit moet noodwendig wys in die spesifieke manier hoe die verhaal begin. En dit doen net eenvoudig nie. Hulle kan wel ‘n rol speel in die ondergang van die ANC regering wat tot die begin van die verhaal lei, maar daar is geen teken van enige Sjinese daarvandaan verder in die verhaal nie. Nie hier nie, en ook nie in Europa nie.
Wat die huidige betref kan die Sjinese teoreties gesien dus ‘n rol speel, of hulle kan nie so ‘n rol speel nie. Die praktiese werklikheid is egter dat hulle wel ‘n baie groot invloed op huidige wêreldgebeure het, en dat dit Suider-Afrika wel deeglik insluit. Hulle wil die wêreld beheer en het die ekonomiese en militêre mag om baie ver met hierdie ambisie te kan kom. Wat dit erger vir ons maak is dat Suid-Afrika deel is van BRICS, en daarom direk blootgestel is aan hierdie Sjinese invloed. Ons regering is vir hulle bloot ‘n pion in hul poging, en hulle sal ons net eenvoudig plat trap as ons in hul pad kom. Hier diep binne glo en hoop ek dat die huidige krisis rondom COVID-19 en die dreigende konflik tussen Sjina en die VSA in die Sjinese Suidsee die skaal in die vrye wêreld se guns kan swaai. Die punt is dat Amerika, Groot Brittanje en Israel nie kan bekostig dat Sjina as die oorwinnaar daar wegstap nie. Dit is waarom Trump stilweg, en dan ook teen alle verwagtinge in, deur sy twee vennote in sy huidige amp ingehelp is. Hy is uitgesoek en “grootgemaak” om die VSA se mag te gebruik om die (Sjinese) NWO te stop en te verslaan. Daar is ander groepe wat dieselfde strewe najaag, waaronder Engeland self, maar kom ons laat dit eers daar.
Iets wat egter besig is om baie duidelik te word is dat Sjina se invloed in Suid-Afrika al meer ‘n situasie skep en regskaaf waarin die ANC sy regeringsmag gáán verloor. Hierdie lockdown situasie kom direk van Sjina af en dit kan eintlik nie anders as om die ANC-regering finaal tot ‘n val te bring nie. Die gewone swartmense begin miskien nou vir die eerste keer die effek van die ware kleure van die ANC-bewind aan die maag te voel, en ek dink hul geduld is vinnig besig om op te raak. Ramaphosa het verder erge militante teenstand van binne sy kabinet, en ek dink ons is lankal reeds verby ‘n punt waar die saak nog beredder kan word. Daar is natuurlik ander kragte wat ook ‘n rol speel hierin, waarvan die EFF, BLF, COSATU en die Taxi-beweging maar net ‘n paar is. Die belangrike punt wat hier verstaan moet word is dat die dinge wat nou gebeur lankal terug reeds deur die verskillende internasionale rolspelers beplan is, en dit sluit (iets soos) die COVID-19 rookskerm óók in. Dit kan op geen manier meer gestop word nie. Dit is byvoorbeeld jare lank al openbare kennis dat die reëling tussen Engeland en De Klerk in 1994 was dat die ANC uiteindelik tot ‘n val gebring en uitgeskakel sal word, en ons sien dalk een van die eerste openlike aanwysings hiervan in die koerantberig wat ek hieronder aanheg.
Ons kan sommer al in die opskrif daarvan sien dat hier nie net probleme op pad is nie, maar dat daar ook ‘n definitiewe skeiding tussen Ramaphosa as die sittende SP, en die ANC as regerende party gemaak word:
Coup rumours hit SA: Ramaphosa OR the ANC to be removed from power.
Wie gaan dit wees? Een van die twee, of uiteindelik dalk … albei?
Ramaphosa sit vasgekeer tussen BRICS en die grootste rolspeler in Suid-Afrika, naamlik Groot Brittanje. Mense neig om te sê dat die Engelse agter ons land se rykdomme aan is, maar dit kan net eenvoudig nie waar wees nie. Hulle wil ons land om ander redes hê, waaroor ek nie regtig nou kan praat nie, want hulle besit al hierdie rykdomme in elk geval reeds! Hulle besit verreweg die grootste deel van ons minerale rykdomme deur hul aandeelhouding in ons mynbedryf, en dan besit hulle ook nog die beherende aandele in die ander werklike belangrike sektore in ons ekonomie. En hier moet ons veral twee “Britse” rolspelers in Suid-Afrika identifiseeer, naamlik die Oppenheimer en Rupert families. Hulle is ver meer as nét goud, diamante en tabak hóór, en hul geld praat baie hard in die hoogste kringe van Suid-Afrika se regering. Dit is blykbaar juis die Oppenheimer-Ryk se geld en invloed wat Ramaphosa gehelp het om ‘n miljardêr te word!
Die rede waarom ek die internet koerantberig hieronder volledig gee is om die drie grootste struikelblokke voor Ramaphosa aan te toon (volgens die koerant in elk geval). Die leser sal daarin sien dat hierdie twee families spesifiek genoem word, en die manier waarop dit gedoen word suggereer ‘n invloed wat eintlik as ‘n eis gesien moet word. Hierdie is eintlik maar net voorbereiding, letterlik ‘n kennisgewing, dat daar “iets” aan die situasie gedoen sál word. Hierdie staan só skerp uit in die koerantartikel dat ek dit spesiaal wil aantoon:
Hierdie paragrafie sê vir my dat die ooreenkoms tussen Engeland en die ANC, waaroor ek al so baie geskryf het, nagekom sál word, al is dit dan ook eensydiglik van Engeland se kant af. Ek wil só ver gaan om te sê as die geleentheid hiertoe nie vanself opduik nie sal die Engelse dit skep, selfs al moet hulle ‘n regeringsleier of twee laat doodskiet. Hulle sal enigiets doen wat kan verhoed dat die Zuma-Sjinese faksie die inisiatief verkry, en ‘n poging tot ‘n staatsgreep, en selfs ‘n revolusie sal hulle perfek pas, want dan kan hulle ‘n teen-staatsgreep uitvoer om die direkte gesag te bekom. Dié wat oorbly sal daarna almal saam uit die weg geruim word.
U weet, een van die “amptelike” Britse redes vir die aanslag teen die destydse ZAR was die sogenaamde stemreg vir die uitlanders gewees. Daar is gesê dat daar groot ontevredenheid onder hulle geheers het oor hierdie stuk “ongeregtigheid” van Paul Kruger en sy regering. Ek het ‘n ruk gelede ‘n verslag gelees van konserwatiewe Britse joernaliste wat destyds ondersoek ingestel het hierna. Hulle het gevind dat die uitlanders deur die bank nie eers geweet het waarvan gepraat word nie. Die inligting oor die “ontevredenheid” was dus geplant deur ‘n klein groepie invloedryke mense om ‘n sekere persepsie te skep. Is dit wat besig is om weer ‘n keer hier te gebeur?
Ek wil egter ook nóg ‘n uittreksel uit die berig aantoon, want dit spel dalk vir ons uit hoe Ramaphosa tot ‘n val gaan kom. En let wel, in die heersende omstandighede waarborg hierdie eintlik ‘n revolusie na die een of ander kant toe.
Dit sal ‘n baie groot fout wees, maar daar is geen manier (anders as om te vlug) waarop hy dit meer kan ontduik nie. Sy dilemma hier is dat hy probleme gaan kry, wat hy ookal besluit om te doen. As hy nié sy kabinet gaan verander nie gaan die Zuma-faksie hom beslis uithaal. Hulle is dan reeds besig daarmee! En as hy van die Zuma-faksie ontslae raak kan hy beslis ‘n revolusie teen hom verwag, want dan gaan hulle dit net eenvoudig teen hom stook. En ek glo hulle sit al klaar en wag daarmee. Dit, soos ek in die vorige artikel gesê het, kan dalk die werklike rede wees waarom hy die ekstra 73,000 soldate opgeroep het. Die voorbereidings om “baie” veldhospitale gereed te kry gaan dus uiteindelik dalk om ander redes gedoen word as wat gesê word. Die tyd sal maar leer wat gebeur, maar ek verwag dat hier ‘n slagting kan kom soos wat ons nog nooit gesien het nie. Ek kan net nie sê wanneer nie.
Die koerantartikel hierby benader Ramaphosa se probleem van verskillende kante af en baie van ons lesers weet dalk nie hiervan nie. Hierdie is kosbare binne-inligting wat na my mening baie gewig dra, en dan in elk geval ook baie meer as wat in ons eie media verskyn. Die berig is opgestel deur swart joernaliste van Zimbabwe wat sekerlik baie meer weet wat in ons land gebeur as ons self.
Die belangrikste punt wat ek egter in hierdie artikel wil maak is dat die gang van die visioenêre verhaal aandui dat dit Engeland is wat in beheer van Suid-Afrika is as die verhaal begin, en nie Sjina nie. Ek weet nie hoe hierdie Sjina-probleem opgelos gaan word nie, behalwe om te dink dat dit dalk iets met die dreigende konflik in die Sjinese Suidsee te doen kan hê. Ons moet hier ook in gedagte hou dat die hele wêreld besig is om op Sjina toe te sak oor COVID-19, en dat hulle beslis heeltemal geïsoleer gaan word. Soos dit is, is die internasionale vervaardigingssektor besig om met fabrieke en al uit Sjina te stroom. Dit sal waarskynlik die BRICS ooreenkoms ook tot niet laat gaan, want die ander lede daarvan ervaar reeds ook baie druk op hulle. Hierdie ooreenkoms sal in elk geval vir ons verdwyn as die ANC-regering tot ‘n val kom.
Maar ja, daar is geen teken van Sjina, of selfs Amerika in die openingsvisioen nie, en Sjina word, om die waarheid te sê, ook op geen stadium op enige wyse in die hele verhaal aangetoon nie. Die geel mense met die lang hare in die visioene verwys dan ook na iets heel anders as Sjinese. Daardie was maar net ‘n tipiese opportunistiese duimsuigstorie om die impak van die NVDLM te bevorder.
Iets waaroor ek baie wonder hier is waar Rusland inpas by hierdie dinge. Ek wil glo dat hulle ook maar net deel van BRICS is vir die olie en gas wat hulle aan Sjina verkoop. Hulle is deur die VSA gedwing om van die VSA dollar weg te breek en deel van ‘n geslote “BRICS geldstelsel” te word. Clinton en Obama was nogal direk verantwoordelik hiervoor. Die tyd sal leer waar Rusland inpas, maar dan moet ek darem ook uitwys dat hulle in elk geval ‘n baie stil rol in die visioenêre verhaal speel. Hulle tree ook hier op in die oorlog wat kom, maar ons kan nie uitmaak presies aan wie se kant nie. Hulle kan nie neutraal wees nie, want hulle stuur juis soldate met militêre toerusting hierheen. Hulle tree naby Wolmaransstad op naby die einde van die oorlog, net voor ons vrouens en kinders by Prieska begin aankom, maar dit lyk darem nie of hulle ons op enige wyse bedreig nie.
We’re talking ‘big picture’ in the extreme sense here. Select media reports have claimed that President Ramaphosa is trying to consolidate power by completely destroying the ANC – rendering his opponents toothless. Tshwane’s EFF leader shared his views on the matter earlier this week: [op die Twitter platform]
12:53 PM – May 7, 2020
Ekurhuleni Mayor Mzwandile Masina said: [op die Twitter platform]
9:33 PM – May 7, 2020
Elsa Muller van die FB blad Niklaas Siener van Rensburg – Profeet van God stuur vir my die volgende: (https://www.facebook.com/groups/427103870673448/)
Chris vd Merwe vra: Die gesig wat Siener gesien het waar hy sy rooi skoene aantrek wat beteken dit?
Dit is belangrik om te verstaan dat die kleure op die ou Transvaalse Vierkleur die basis vorm van die antwoord op hierdie vraag. Daar is egter baie mense wat niks van hierdie visioene af weet nie, en ek antwoord daarom so volledig moontlik.
Skoene is ‘n simbool vir regering in die visioenêre verhaal, en hy (die volk) dra verskillende skoene op verskillende tye daarin. As hy kaalvoet loop beteken dit dat hy nie ‘n regering oor hom het nie. Klere verrig dieselfde funksie, wat skoene en ‘n hoed insluit, en die kleur daarvan dui die ideologie aan wat daardie regering nastreef.
Bruin is die kleur van konserwatiewe Boerepolitiek, wat ‘n samestelling is van die blou en groen kleure op die Vierkleur. Die bruin verwys baie duidelik na die huidige VF+, waar die blou na die VF verwys en die groen na die KP, wat by die VF aangesluit het na die dood van dr. Ferdi Hartzenberg. Dit is waar die + in die naam vandaan kom. Daar was aanvanklik nog twee sulke groepies gewees, maar hulle het gou onttrek en hul eie pad verder gevolg en het lankal reeds verdwyn. Die VF+ is tans die enigste konserwatiewe politieke party wat op hierdie stadium in die komende visioenêre verkiesing in Noordwes kán staan, en hierdie party wen dan ook daardie verkiesing.
Blou is natuurlik ook Duitsland se kleur, en so ook silwer. Die goud wat hy in die Tabernakel gesien het verwys na die werking van die Heilige Gees en die manier waarop hierdie werking die aardse kruheid van die partypolitiek (bruin) verander na die ekwivalent van God se Ideologie (wit). Dit kom hoofsaaklik na vore in die lewe en loopbaan van die man in die bruin pak klere, wat eintlik ook baie sê van hoe belangrik hy regtig vir ons volk sal wees. Hy is aanvanklik deel van die vyand, maar kom tot inkeer en sluit dan by ons aan. Sy ondergeskiktes dra verweelbroeke, so hy sal uit die aard van die saak ‘n bruin verweelpak dra. Dit word versterk deur die feit dat hy ná sy terugkeer tot die volk op ‘n vosperd ry (wat soos bruin fluweel lyk).
Rooi verwys na die Engelse, maar ook na die verraaierselement in ons volk. Dit koppel met die rooi baan van die Vierkleur.
Wit op die Vierkleur is die kleur van God se “ideologie” in die verhaal. “God se Ideologie” verwys hier na die konkrete betekenis van die visoenêre verhaal, wat inhou dat ons God ons veilig deur hierdie komende aanslag sal bring. Dit is wat hierdie visioenêre verhaal aan ons belowe. Ons leef hierdie ideologie uit deur vas te klou aan die geloof dat Hy dit sal doen, en dat dit inderdaad so gaan gebeur. Dit is hoekom ek so erg gekant is teen die doemprofete wat ons volk voor die tyd wil uitmoor. Dit is niks anders as blote ongehoorsaamheid en ‘n mosie van absolute wantroue in ons God se beloftes nie!
Die ander sy hiervan is egter nóg erger, en dit is die voortdurende pogings om hierdie Godgegewe visioene te wil verander, of “nuwes” (lees as: self-geskepte duimsuig visioene) daaraan toe te voeg om ‘n baie bose agenda te dien. Die uiteindelike doel daarmee is om ons volk onder die gesag van die NWO in te lok en ons te reduseer tot die vlak van slawe. En, soos ek in die vorige artikel gesê het, diegene wat hierdie goue kalf nou so entoesiasties dien gaan ‘n afgryslike duur prys betaal daarvoor. Kom tog betyds tot inkeer en kom terug, asseblief!
Die eerste persoon wat wit klere dra in die verhaal is die simbool vir ons komende leier, naamlik ‘n onbekende rebel met die naam Jan Pretorius (Nie hierdie skrywer nie. Ek is in elk geval reeds verby die rakleeftyd wat Siener in ‘n gesprek aan hom toegeken het! Kom ons hou hom in elk geval maar onbekend, want hy is só belangrik vir ons volk se toekoms dat sy identiteit baie sorgvuldig tot en met Prieska beskerm moet word.)
Ek het hierdie rebel nog in 2007 op die internet kon opspoor, maar hy het intussen net “verdwyn”. Dit lyk dus of sy naam uit die rekords verwyder kon gewees het. In elk geval, aan die einde van die verhaal dra almal wat aan ons kant is wit klere, en dit sluit die Duitse soldate wat ons kom help baie pertinent in.
Die verskil tussen die man met die wit klere en die man in die bruin pak is dat laasgenoemde ‘n militêre bevelvoerder is wat in diens van die staat staan (bruin, politiek), terwyl Jan Pretorius meer van ‘n vrye agent is. Hy staan baie bepaald direk in diens van ons Vader, want hy word later aangestel as leier van die Boervolk.
Daar is drie kleure wat na konserwatisme verwys, naamlik wit-skimmel (Duits), grys (Engelse rebelle) en vaal (Boere). Die vaal koppel baie sterk met die voormalige KP-party.
Swart is ‘n Engelse kleur, maar dit verwys ook na die Statebond as ‘n selfstandige militêre groep, die Indiër terroriste en ook die Turk in die verhaal. Dit verwys ook na enige vorm van boosheid en (politieke) bedreiging. Dit sluit die kleur swartbont in, wat die kleur van (enige) rebelllie in die verhaal is.
Geel koppel met die Engelse, maar dit verwys hoofsaaklik na Siener se “Europa Regering” as ‘n selfstandige groep blanke Europese soldate in die verhaal. Hulle bestaan uit Engelse, Franse en Belgiërs. Ons moet dit dus sien in teenstelling met die kleur swart van die Statebond, want daardie groep bestaan uit ‘n groep blanke Engelse soldate en (swart) Indiër terroriste. (Hul velkleur is baie donker, amper swart, maar hulle verteenwoordig ook boosheid in die verhaal.) Die spesifieke aanwending van hierdie twee kleure bring dus ‘n duidelik skeiding tussen die twee groepe.
En nou kan ons na die betekenis van die rooi skoene begin kyk. Die verhaal kan, in terme van die skoene wat hy van tyd tot tyd dra, opgedeel word in sewe fases.
Fase 1 – Bruin velskoene:
Die Boervolk stel in die eerste fase, aan die begin van die verhaal, ‘n eie regering aan tydens ‘n verkiesing in Noordwes. Hy (die volk) trek dan bruin velskoene aan, want dit is die kleur van die grond en die partypolitieke ideologie wat hy bely.
Fase 2 – Swart skoene:
Die tweede fase begin as die Sappe (verraaiers) se leier die verkiesing verloor en na die Engelse toe oorloop en ‘n ooreenkoms van wedersydse militêre bystand met hulle sluit. Dit alleen sê dat hierdie reëlings NOU reeds bespreek word vir moontlike latere gebruik, want dit gebeur baie gladweg in die verhaal self. Die man in die bruin pak loop op hierdie stadium op sy beurt oor na ons kant toe, want hierdie handeling van sy Sap-leier is in werklikheid hoogverraad. Dit lei egter daartoe dat dik swart onweerswolke by Pretoria teen Noordwes begin opsteek en dat die sonlig verdwyn in ‘n sterk skemerdonker. (sonlig verwys na staatkundige vryheid.) Die nuwe republiek se parlement en hoofstad is by Rustenburg.
Die Sappe se verraad kom nou na vore in dié sin dat hulle dan doelbewus teen die gesag van die pas verkose Boreregering rebelleer. Dit stel die Engelse instaat, in terme van die wedersydse ooreenkoms, om militêr teen die nuwe Boererepubliek op te kan tree. Hierdie oorlogsdruk lei tot die ontstaan en ontwikkeling van ‘n sekere invloed van die kleur wit op die blou, groen en rooi bane van die Vierkleur. Dit bring uiteindelik mee dat die hele volk tot inkeer kom en hul huidige idees heeltemal verander en terugdraai na God toe. (Onthou hier dat die man in die bruin klere aanvanklik deel van die vyand is, maar dat hy baie vroeg in die verhaal reeds tot inkeer kom! In sy geval speel die goue voorwerpe in die Tabernakel in die lug egter die deurslaggewende rol in sy bekering.)
In elk geval, die Boereregering kom tot ‘n val en die Boervolk word gedwing om swart Engelse skoene aan te trek. Die swart versimboliseer in die algemeen die skemerdonker waarin hierdie fase afspeel, en ook die boosheid en die somberheid wat daarmee saamgaan. Dit het absoluut niks met ‘n swart regering te doen nie, en daardie stelling was maar net ‘n tipiese opportunistiese stukkie subjektiewe ontleding gewees wat bedoel was om goedgelowige mense te mislei.
Fase 3 – Kouse in die plek van skoene:
Die derde fase bestaan daaruit dat die eerste twee golwe Duitse hulp (van vier) op hierdie stadium in die land aankom en die vyandelike magte uiteindelik terug dryf tot by Pretoria. Daar word dan twee gelyktydige vredesberade aangelê tussen die strydende partye om tot ‘n vergelyk te probeer kom. Een hiervan vind plaas tussen Duitsland en Engeland in Pretoria, en die ander een by die parlement in Rustenburg tussen vier strydende politieke faksies in die Boervolk. Hulle bestaan uit die blou, groen en rooi groepe, en dan ‘n vierde groep wat skynbaar nie verder saam met die res wil gaan nie. Ons lees op net een ander plek van hierdie groepie, waar hul leier op sy knieë by die VVO gaan inkruip en pleit vir genade. Hulle gooi hom met die minagting wat hy en sy groepie verdien by die vergaderingsaal uit!
Dit is baie belangrik om te verstaan dat die Boervolk op hierdie punt nie meer ‘n eie regering oor hulle het nie, maar dat ons darem ook nie onder ‘n ander regering staan nie. Ons regering het tot niet gegaan, maar die Engelse is ook nie meer ons regering nie, want die Duitsers het daardie situasie kom omkeer. Die simboliek hanteer hierdie situasie op ‘n baie besonderse en aanskoulike manier. Die visoene stel dit so:
[122a05] Toe verdwyn die blare toe gaan ik huis toe, ik was sonder skoene ik het op my kouse geloop.
Die huis verwys na die parlement in Rustenburg. Daar is nie ‘n regering in sy parlement nie, daarom het hy nie skoene aan nie. Die kouse wat hy aan het bevestig dus die tydelikheid van die situasie tydens die vredesberaad.
Fase 4 – Rooi skoene:
Maar dan sien ons dat daar agteraf ‘n sameswering op hierdie vergaderings gesmee word tussen die rooi groep (Sappe) en die Engelse om die mag onverwags met ‘n staatsgreep te gryp. Dit gebeur so en hulle slaag daarin om ‘n rooi vlag oor Noordwes te laat opgaan. Die volk word nou gedwing om rooi Engelse skoene aan te trek. Ek gee ‘n uittreksel hiervan uit my eerste boek.
(5.4.47.) Tweede Engelse staatsgreep – rooi skoene.
Die optrek van die rooi vlag as sulks word maar baie kortliks in die visioene aangetoon.
[007c01 13/09/14] Troepe op perde kom uit.
[628.02] Toe trek ‘n trop paarde ruiters na Noord West met gewere in hul hand.
[446.02] Mense gaan te paard van die Ooste naar Weste met die vierkleur vlaê tussen hulle en is rooi vlaggies ook.
[007b02] Daar kom toe blesperde.
[007b03] Daar kom ook mense met sambrele.
(Die sambrele verwys na Vierkleur vlae wat deur die Sappe vertoon word om die konserwatiewes om die bos te lei.)
[007b04] Toe sien hy daar trek hulle die rooi vlag op.
[001a01../10/13] ‘n Rooi vlag wat opgetrek word. ‘n Klomp mense wat so afkyk.
[084×06] (DUPL 084.06) Ek sien ek is by my huis en ek het my rooi skoene aan.
Fase 5 – ‘n Enkele bruin velskoen:
Die bruin groep se manne konsolideer onder die leierskap van die man in die bruin pak klere en hulle stel hom aan as militêre leier. Hy staan egter alleen, want die ander skoen wat nodig is om ‘n “(leiers)paar” te kan skep, Jan Pretorius, is op ‘n ander plek besig. Sy leierskap is in elk geval nie regtig nodig op hierdie stadium nie, want die volk het eerder ‘n ervare militêre leier nodig.
Die vyand val geweldig sterk aan en die spykertjies val uit hierdie velskoen se sool uit. Hy staan dan basies daar met ‘n kaal voet op ‘n skoensool sonder spykertjies. Hy is nie heeltemal kaalvoet nie, maar die bruin oorleer raak weg in die proses. Die spykertjies verander tydens hierdie gebeure in gesmelte lood, wat simbolies na die smeltkroes verwys wat ons volk in ‘n soliede eenheid gaan verander. Dit is iets wat ons nog nooit was nie.
Fase 6 – Blou Duitse skoene:
Die aanslag op ons en die Duitse soldate wat reeds hier is, is geweldig, maar dan kom die vierde golf Duitse hulp hier aan. (Hierdie fase loop direk saam met die befaamde drie blou briewe). Die vierde golf Duitse hulp bestaan uit drie dele. Die eerste twee begin by Lüderitzbaai en die derde een iewers langs die Kaapse Weskus. Hierdie laaste een neem die vorm aan van drie blou siwwe (drie groepe wat die vyand tydens drie veldslae verjaag). Die Duitsers slag die Engelse wit vark se vel af in die Kaap en dit verander simbolies na blou oorlere wat op sy ou skoensool gepas en vasgespyker word. Dit beteken dat die Boervolk Duitse heerskappy oor ons aanvaar en hulle effektief ons nuwe regering word.
Die uittreksel uit my boek lyk so:
[564.01 09/08/22] Voor my kom ‘n groot blauw doek uit en gaan oop daar is protrete van mense in en blauw letters, ek het amper gelees maar nie. [564.02] Toe kom ‘n groot papier met zwart letters maar ek kijk na die letters. [564.03] Toe volg die Bijbel en die is oop.
[090.01 06/11/15] Ek sien ek het ‘n blou doek in my hande en toe vlug die mense kaal weg.
[089×02] Ek hang die doek oor die stoel.
(Letterlik ‘n parlementstoel, en dit beteken dat die Boervolk letterlik die magtiging aan Duitsland gee om sy regering te wees.)
[069.02] Die stoel met die blauw doek om.
Hierdie gebeure koppel ten nouste met wat op daardie stadium in die Kaap gebeur. Die Duitse skepe vaar om na die Kaap en laai soldate en toerusting daar af. Daar vind drie veldsale plaas daar en dit val saam met ‘n (Engelse) vark wat daar aan ‘n paal hang en afgeslag word. Kyk nou wat gebeur:
[428.02] In die Kaap is drie ziwwe op mekaar (een eindje bo mekaar)
(Dit is die drie veldslae waarvan ek praat. Dit koppel ook met die blou briewe of kabelgramme waarvan ons lees in (1.2.5.), (1.2.11) , (1.2.13.) en (1.2.28).)
[428.03] en toe die ziwwe weg raak is daar schoon koren in een zak.
[425.02] In die Kaap is een paal en een slachter mes kloof en stuk af.
Dit lei dan tot die karre en die geel wiel wat in [398.01] na Vereeniging vlug. Maar ons sien ook hier dat die Boervolk Duitse heerskappy oor homself aanvaar.
[599×02] Toe lê nieuwe gesnijde oorlere op mekaar wat die vleiskant kort uit gewerk is.
[599×03] Toe is die Duitsers se vrouwens se klere hier blauw.
[562.01 04/08/22] Ek staan en mij veldskoen kom ‘n nieuwe oorleer oor en ek het ‘n baie mooi pak klere aan.
[118.02] Hij heeft zijn nieuwe Deutsche skoenen aan.
Fase 7 – Uiteindelik weer bruin velskoene by Prieska:
Die volk kom hierna by Prieska bymekaar waar ons deur die Duitse regering toegelaat word om af te skei, ‘n nuwe leier te kies en ‘n onafhanklike nuwe republiek uit te roep. Die Duitsers skenk tydens hierdie gebeure ‘n bruidskat aan ons wat sal bestaan uit die twee voormalige Duitse kolonies in Afrika, Duitswes en Duitsoos, plus die hele res van Afrika suid van die Soedan, van die ooskus tot die weskus. Ons kry, met ander woorde, dan weer bruin velskoene om aan te trek, maar hierdie keer is dit egter permanent, want, het Siener volgens ene Oupa Krause gesê:
Oupa Krause sê: “Die groot Afrikaanse Republiek: (Kyk asseblief die omsendbriewe van Advokaat Pirow, maak melding van die “groot Suid-Afrikaanse Republiek” wie se grense strek tot Suid van die Soedan en dan oos en wes). Dit word ‘n baie vername land veral op industriële en ekonomiese gebied.
Ek wil afsluit deur te sê dat hierdie artikel veronderstel was om kortliks oor die rooi skoene te handel, maar dit het uiteindelik so ‘n bietjie gerek. Ek hoop egter dit het in die proses sommer ook ‘n klomp ander vrae beantwoord. Wat veral lekker is, is dat die skryf van hierdie artikel baie verrykend vir my persoonlik was. Hierdie artikels dwing my telkens om diep te kyk voor ek praat, maar hierdie spesifieke een het my sekere fyner dingetjies laat raaksien wat ek vantevore gemis het. Dit is inderdaad ‘n ongelooflike groot, grootse en diep storie hierdie!
Create a free website or blog at WordPress.com. Ontwerp: Titan.